Ngolo jwan' na,
zya nda xa' ten' ndole Getsemaní,
sen' lo mzin xa' tya,
Jesús nchab lo re xin' te'd Xa':
—Ncheta bre go',
laja na nda todi'sno Dios.
Nde mbe' Jesús Pey,
Jacob nde Juan,
zya mdobte nabil toz ngo lazo' Jesús nde narax mxak Xa'.
Nde nchab Xa':
—Jwan' toz nabil nzo lazo'n,
nden' na gaj na;
ncheta byan' go' nde brena go'.
Tya mde Jesús tud nde mdoxub Xa' kebe' ndin' yek Xa' izyo,
mnab Xa' lo Dios,
nyen' cho toyal naridndapta Xa' lo yalti.
Nchab Xa':
—¡Pay,
Xud na!
Lu reta jwan' tak lia;
natad la di's rid na lo re yalti re',
per nagaktay xaja ncholas na,
gaka xaja nchola's la.
Zya mbere Jesús ten' nzi re yon xin' te'd Xa' nde ngosib Jesús xa' nzi yat xa';
Jesús nchab lo Pey:
—Simón,
¿cho seba naxyat la?
¿Cho nek lud naxekta la tyobnaa?
Brena go' nde ptodi'sno go' Dios,
sa nakwin'nod Maxu' go';
le' xbin go' ndosa'y liy yalwen nde le' bel' go' naxektay.
Zyasa bere ngwa todi'sno Jesús Dios tib gob nde di's yaga nchab Xa' lo Dios.
Sen' mbere Xa' tib gob,
taxa ngosib Xa' re xin' te'd Xa' nzi yat,
tak na'xekta xa' mkal' nde nanyet xa' kwan kab xa' lo Jesús.
Sen' lo ngoxob mbyon gob mbere Jesús,
zyasa nchab Xa':
—¿Cho tatka nzi yat go' nde nzi roxkwen go'?
¡Naya wache go'!
Tak mzin hor le' Xin' Mbi' mbye'd lo izyo re' yoga Xa' lo ya' re men nzob xken'.
Bwi' go',
gax la nde xa' jwan' taya'n,
wache go',
ndan'.
Mzin hor mxen xa' Jesús
Ben' ndotodi's Jesús,
zya mzin Judas,
tib xa' jwan' nak xin' te'd Jesús,
ndeno xa' bro toz men,
cho xa' ndeno mached nde cho xa' ndeno ya,
reta xa' re' mtel' re ngwley' jwan' nyebe' nde maestr ndlo' ley xki's Dios nde re xa' jwan' nak sin' lo men Israel.
Tak xa' jwan' taya' Jesús,
mbyan' di'sla xa' lo reta men ndano xa',
nchab xa':
—Tib Xa' jwan' tan chut lad kwat na,
Xa' yay;
zya tyen go' Xa' nde natad go' di's lya' Xa'.
Nde sen' lo mzin Judas,
zyaga mbike xa' lo Jesús nde nchab xa':
—¡Maestr!
Nde mda' xa' chut lad kwat Jesús.
Zyaga mbro' reta men nde mxen xa' Jesús.
Le' tib xa' jwan' ndono Jesús tya,
mblo'te xa' kuchi nde mcho' xa' nza tib xa' jwan' nak sin' lo mbol ngwley' ro.
Le' Jesús mkab,
nchab Xa':
—¿Cho kwan ndliy ndexen go' na,
xaja ndyen men tib xa' wan' na,
ndeno go' mached nde ya?
Reta wiz mdon xij go' mblo'n xki's Dios ten' ndob yodo',
nde nandenta go' na;
mbay che'ga mod gaka,
sa ak jwan' nchab lo xki's Dios.
Zyasa le' reta xin' te'd Jesús mxon' xa',
mbla' xa' tib nya Jesús.
Tib mbyo yen' mxon'
Le' tib mbyo yen' jwan' ngetenke xis Jesús,
ben'ta tib ble lar wen nachal mbyo;
nde no mbyo ya ngoga lo ya' xa'.
Nde mbli mbyo gan mbro'ngib mbyo lo ya' xa',
mbyan'ta xab mbyo nde tata chey' mbyo mxon' mbyo.
Mzin no xa' Jesús lo re xa' nak sin'
Zyasa mzin no xa' Jesús ten' ndob mbol ngwley' ro;
nde tya mdyop re ngwley' jwan' nyebe',
reta xa' jwan' nak sin' lo men Israel nde re xa' jwan' nak maestr ndlo' ley xki's Dios.
Le' Pey tij,
tij mdonke xa' xis Jesús mzin xa' ta' nak lo le ten' ndob mbol ngwley' ro;
tya mbla Pey xij re xa' jwan' nkenap yodo',
nzi bis xa' lo ki.
Le' re xa' jwan' nak ngwley' nyebe' nde reta ta nak sin' xa',
mkwan' xa' nyen' cho yalke nchap Jesús sa taya' xa' Jesús lo yalguj,
nde na'ngasalta xa' nek tib yalke.
Tenye nar xa' mdej di's kwin' xis Jesús nde lega xa' nginyo xa' ta xa' tak na'ndejta xa' tipta jwan'.
Zyasa mdoli pla xa' mdej di's kwin',
nchab xa':
—Mbin ná' che' mni xa' re':
“Sil na yodo' ta mtoxkwa' re mena nde len' sonta wiz toxkwan tiba nde nakta men toxkwa'y.”
Nde taga na'nchapta xa' tipta di's,
lega xa' nginyo xa' ta xa'.
Zyasa mdoli mbol ngwley' ro,
xij re men nzi tya nde mnabdi's xa' lo Jesús nchab xa':
—¿Cho ngenta kwan kab la?
¿Cho li jwan' ta mbez re men re' xisla?
Le' Jesús xe ndo nde na'nkabta Xa'.
Le' mbol ngwley' ro bere mnabdi's xa' lo Jesús,
nchab xa':
—¿Cho lu nak Crist,
Xin' Dios Nayon?
Le' Jesús nchab:
—Nay;
nde wi' go',
le' na,
Xin' Mbi' mbye'd lo izyo re',
tyob na lad ban Dios ten' nzo yalne toz nde lo be' ryo'n yed na xij xkow.
Zyasa le' mbol ngwley' ro,
mched xa' xab xa',
tak mxitin lazo' xa' nde nchab xa':
—¿Cho kwan ndliy ngembedra' ná' men ta' kwent?
¡Mbinla go',
di's xin mni Xa' xis Dios!
¿Xa ngwi' go' jwan' re'?
Zyasa reta xa' nchab:
—¡Liga nchap Xa' yalke,
ndablo gaj Xa'!
Nde zyaga,
nzo men ndolo mzuk lo Jesús nde mtow' xa' lo Jesús zya mdin xa' Jesús nde nchab xa':
—¡Btej,
nyen' cho nke'y choa!
Le' re xa' jwan' nkenap yodo' taga mdin xa' Jesús.
Pey mka's, na'nzolod xa' Jesús
Le' Pey ndo lo le lad la nde tya nda rid tib ngol nge sin' lo mbol ngwley' ro.
Sen' lo ngoni lo ngol ten' ndo sen Pey lo ki,
zyasa xe mbwi' ngol lo Pey nde nchab ngol:
—No lu mketenke xis Jesús,
xa' yez Nazaret.
Le' Pey mka's nde nchab:
—Nanzolot na Xa',
nanyet na kwan ta mbez la.
Nde mbro'te Pey le;
zyasa mbrez ngidte' tib gob.
Le' ngol mbwi' lo Pey tedib gob nde nchab ngol lo re xa' nzi tya:
—No xa' re' mketenke xis Jesús.
Bere mka's Pey tedib gob.
Lud la ndatey,
re xa' nzi tya bere nchab xa' lo Pey:
—Luga nak tib xa' ta mketenke xis Jesús;
lu nak men Galilea,
tak taxa ndyodi's la.
Le' Pey tolo mni xin nde nchab Pey:
—¡Dios ndo wi',
nanzolot na Xa' ta ndej go' lon ba!
Zyaga mbrez ngidte' mbrop gob.
Zya mtela's Pey di's jwan' nchab Jesús lo Pey:
“Sen' lo tera kwez ngidte' mbrop gob,
le' lu mbyonla gob gab la nanzolot la na.”
Zyasa mtela's Pey jwan' na nde mbin' Pey.